Mnangagwa: Sikhangelele Ukuthi Abantu Baqale Ukuhlatshwa iJekiseni leCovid 19 Vaccine Yonale Iviki
UMongameli Emmerson Mnangagwa utsho lokhu esamukela okusemthethweni uncedo lwamajekiseni awevaccine, esigodlweni sakhe eseState House aluqhutshelwe ngummeli weleChina eZimbabwe umnu Guo Shaochun emmele umongameli Xi Jinping.
HARARE — UMongameli Emmerson Mnangagwa uthi uhulumende wakhe ukhangelele ukusungula uhlelo lokuhlaba abantu ijekiseni lokuvikela umkhuhlane weCovid 19 yonale iviki elifike eZimbabwe. Uhulumende uthi njalo ukhangelele ukuthi uyakuthi usiyaphela lumnyaka, isilinganiso esikhulu sabantu siyabe sesihlatshiye leli jekiseni okunganceda ukuqeda udubo lweCovid 19 elizweni. Lokhu kuphume embikweni uMnangagwa awubhale ekhasini lakhe lenkundleni yokuxhumana eyebulenjini, eyeTwitter, lapho athe ukhangelele ukuthi ijekiseni leli liqale ukuhlatshwa uzulu ngokuphangisa ukuze uzulu abuyele emsebenzini athuthukise umnotho welizwe. UMnangagwa wamukele okusemthethweni uncedo lwamajekiseni lawa esigodlweni sakhe eseState House aluqhutshelwe ngummeli weleChina eZimbabwe umnumzana Guo Shaochun emmele umongameli Xi Jinping. Ehlangabeza amajekiseni lawa ekufikeni kwawo esilindweni sendizamshina eHarare, ngoMvulo emadabukakusa, umpathintambo wezempilakahle ongumsekeli njalo kamongameli, uMnu. Constatnino Chiwenga uthe uncedo lolu lupha abantu beZimbabwe ithemba lokuthi labo sebengayinqoba impi yokulwisana leCovid 19. “Siyajabula ukuba mhlawumbe sesizabuyela ekuphileni impilo zethu kakuhle. Ijikesine leli lizanceda abantu bethu asebethwele nzima ukuba bazaphila ngcono ngemva kokuphazamiswa umnotho wabo ligcikwane le Covid-19” Umeli wakwele China eZimbabwe, uMnu Guo Shaochun ugcizelele ukuba ilizwe lakhe lizaqhubeka liphathisa ele ZImbabwe empini leCovid 19. “Ngithanda ukuthatha leli thuba lokulinikeza okusemthethweni isipho samajekiseni lawa avela kuhulumende we China. Ngiyathaba ukuba ele Zimbabwe ngelinye alazwe akuqala ukuthola ijekiseni leli ngoba iChina le Zimbabwe zilobungane obuqotho.” Lanxa kulehlekana labantu abalokuthandabuza ngokuhlatshwa leli jikiseni inengi labo bathi bazadinga ukulihlatshwa ngoba liyiyo kuphela indlela yokuvikela ukuthelelwa lumkhuhlane lokuvimba ukusabalala kwawo elizweni. Omunye othe uzathatha lelijekiseni leli nguNkosikazi Nomqhele Tshuma ongumongikazi eHarare. “Mina ivaccine leyi eye Covid-19 ngizayithathatha, njalo ngithuza abanye ukuba bayithathe ngoba izanceda ukuba lumkhuhlane ungasabalali. Ukuyithatha yiyo yodwa indlela yokuzivikela” Umbiko kaMnangagwa kuTwitter uveze ukuba eleZimbabwe phezu koncedo lwamajekiseni abawathole kweleChina kungela mbadalo uhulumende wakhe uzathenga amanye azinkulungwane ezingamakhulu ayisithupha-600,000 kuthi amanye azathengwa kwele Russia. Uqhubeke ethi ilizwe libeke eceleni izigidi ezilikhulu zamadolar eMelika - US$100 million yokuthenga leli jikiseni ukuze umuntu wonke elizweni enelise ukuhlatshwa. Amajekiseni lawa atholakala phansi kosizo lwequla elibona lokulwisana leCovid 19, ele Africa Vaccine Acquisition Task Force phansi kwenhlanganiso yomanyano wamazwe awezwekazi labensundu eyeAfrican Union. Uhulumende kakacaci ngenani labantu abazahlatshwa ijekisenii leli ezigabeni ezehlukeneyo zelizwe lokuthi labelwa ngayiphi indlela ngaphandle kokuba lizaqala ukuhlatshwa abakumsebenzi oqakathekileyo elizweni abagoqela abakuhlangothi lwezempilakahle, ababalisi, abasebenzela emingceleni yelizwe labanye.